ອີຈິບ ໄຂຊາຍແດນ ຕິດກັບເຂດກາຊາ ຄືນ ເປັນການຊົ່ວຄາວ
ບັນດາເຈົ້າໜ້າທີ່ ກ່າວວ່າ ດ່ານຂ້າມຊາຍແດນ ຈະເປີດຂຶ້ນ ທັງສອງຟາກ ເພື່ອໃຫ້ພວກເດີນທາງ ພວກຄົນເຈັບ ແລະອົງການຊ່ອຍເຫຼືອດ້ານມະນຸດສະທຳ ທີ່ຍັງຕົກຄ້າງ ຢູ່ໃນອີຈິບ ກັບຄືນມາຍັງເຂດກາຊາໄດ້.
ອີຈິບໄດ້ເປີດຊາຍແດນຂອງຕົນ ຕິດກັບເຂດກາຊາ ທີ່ເມືອງ Rafah ຄືນເປັນການຊົ່ວຄາວ ເພື່ອອະນຸຍາດໃຫ້ພວກປະຊາ ຊົນທີ່ຕົກຄ້າງຢູ່ໃນອີຈິບ ໄດ້ເຂົ້າໄປຍັງເຂດກາຊາ ອັນເປັນ ດິນແດນຂອງພວກປາແລສໄຕນ໌ນັ້ນ ບັນດາເຈົ້າໜ້າທີ່ກ່າວວ່າ ດ່ານຂ້າມຊາຍແດນຈະເປີດຂຶ້ນ ທັງສອງຟາກໃນວັນອາທິດວານນີ້ແລະວັນຈັນມື້ນີ້ ເພື່ອໃຫ້ພວກເດີນທາງ ພວກຄົນເຈັບ ແລະອົງການຊ່ອຍເຫຼືອດ້ານມະນຸດສະທຳ ທີ່ຍັງຕົກຄ້າງຢູ່ໃນອີຈິບ ກັບຄືນມາໄປຍັງແຫຼມ ກາຊາໄດ້ ດ່ານຂ້າມຊາຍແດນ Rafah ເປັນຈຸດດຽວເທົ່ານັ້ນທີ່ຈະເຂົ້າໄປຫາເຂດກາຊາໄດ້ ທີ່ບໍ່ຢູ່ພາຍໃຕ້ການຄວບຄຸມຂອງອິສຣາແອລ ດ່ານດັ່ງກ່າວໄດ້ຖືກອັດມາຕັ້ງແຕ່ທ້າຍເດືອນຕຸລາ ຫຼັງຈາກມີການໂຈມຕີທີ່ມີຜູ້ຄົນເສຍຊີວິດ ທີ່ໄດ້ສັງຫານພວກທະຫານອີຈິບຫຼາຍກວ່າ 30 ຄົນນັ້ນ ດ່ານຂ້າມຊາຍແດນດັ່ງ ກ່າວ ໄດ້ໄຂຄືນເປັນເວລາສັ້ນໆ ໃນທ້າຍເດືອນພະຈິກຜ່ານມານີ້ ເພື່ອອະນຸຍາດໃຫ້ພວກຊາວປາແລສໄຕນ໌ຈຳນວນນຶ່ງ ໃນບັນດາຊາວປາແລສໄຕນ໌ຫຼາຍພັນຄົນທີ່ໄດ້ຕົກຄ້າງ ຢູ່ໃນອີຈິບນັ້ນ ກັບຄືນເມືອບ້ານເຮືອນຂອງເຂົາເຈົ້າໄດ້